CHO ร่วงกว่า 5% หลังมีข่าวคณะกรรมการรุดสอบการประกวดราคาขสมก.
CHO ร่วงกว่า 5% หลังมีข่าวคณะกรรมการรุดสอบการประกวดราคาขสมก.ณ เวลา 10.26 น.อยู่ที่ 3.94 บาท ลบ 0.22 หรือ 5.29% มูลค่าการซื้อขาย 74.89 ล้านบาท
16 มิ.ย. 2558

ผู้สื่อข่าวรายงานว่า ราคาหุ้น บริษัท ช.ทวี ดอลลาเซียน จำกัด (มหาชน) หรือ CHO ณ เวลา 10.26 น.อยู่ที่ 3.94 บาท ลบ 0.22 หรือ 5.29% มูลค่าการซื้อขาย 74.89 ล้านบาท ขณะที่ดัชนีหุ้นไทยโดยรวมบวก 0.19%

ทั้งนี้ ราคาหุ้นที่มีการปรับตัวลงคาดว่ามาจากประเด็นที่วานนี้(15 มิ.ย.)นางปราณี ศุกระศร รักษาการผู้อำนวยการ องค์การขนส่งมวลชนกรุงเทพ (ขสมก.) เปิดเผยว่า ขณะนี้ ขสมก.ยังไม่สามารถลงนามในสัญญากับกลุ่มบริษัทร่วมค้า JVCC  ที่มี CHO ซึ่งเป็นผู้ชนะการประกวดราคาโครงการจัดซื้อรถโดยสารใช้ก๊าซธรรมชาติเป็นเชื้อเพลิง(NGV) จำนวน 489 คันได้
เนื่องจากมีการตั้งคณะกรรมการตรวจสอบการประกวดราคาที่ผ่านมา หลังจากมีเอกชนอีกรายที่เข้าร่วมประมูลยื่นหนังสือร้องเรียนต่อ พล.อ.ประยุทธ์ จันทร์โอชา นายกรัฐมนตรี ทำให้ ขสมก.ต้องมีการตั้งคณะกรรมการตรวจสอบให้ชัดเจนก่อน
ทั้งนี้ พล.ต.อ.เอก อังสนานนท์ รองผู้บัญชาการตำรวจแห่งชาติ(รอง ผบ.ตร.) ในฐานะประธานคณะกรรมการ ขสมก.จะลงนามแต่งตั้งคณะกรรมการตรวจสอบในวันนี้ (16 มิ.ย.) โดยใช้เวลาตรวจสอบ 7 วัน ทั้งนี้ เพื่อความโปร่งใส ชัดเจนและสร้างความเข้าใจกับทุกฝ่าย แม้ว่า ขสมก.จะมั่นใจกระบวนการประกวดราคาว่ามีความถูกต้องแล้วก็ตาม โดยกรรมการตรวจสอบจะมีทั้งผู้แทน ขสมก.และคนกลาง เช่น องค์กรต่อต้อต้านคอร์รัปชั่น เป็นต้น
นอกจากนี้ ยังต้องรอให้คณะกรรมการ ขสมก.รับรองผลการประชุมคณะกรรมการเมื่อวันที่ 12 มิ.ย.ที่ได้อนุมัติผลการประกวดราคาก่อน รวมถึงอัยการยังตรวจสอบร่างสัญญาไม่แล้วเสร็จ จึงยังลงนามสัญญาไม่ได้ แม้ว่าวันนี้ ขสมก.จะได้แจ้งให้ผู้ชนะการประมูลมารับหนังสือเชิญลงนามสัญญาในวันนี้( 15 มิ.ย.) แต่เนื่องจากยังติดขัดดังกล่าว ทำให้ยังมอบหนังสือเชิญลงนามไม่ได้ 
นายเค่อนัว หลิน ประธาน บริษัท เบสทรินกรุ๊ป จำกัด ซึ่งเป็นผู้เข้ายื่นหนังสือถึงนายกรัฐมนตรีเมื่อวันที่ 12 มิ.ย.ที่ผ่านมาขอให้ตรวจสอบกรณีการประมูลรถเมล์ NGV 489 คัน วงเงิน 1,784.85 ล้านบาท เนื่องจากเห็นว่าไม่โปร่งใส ส่อในไปในทางทุจริต เปิดเผยว่า ช่วงเช้าวันนี้ได้รับโทรศัพท์จากผู้ที่อ้างว่าโทรมาจากกองทัพภาคที่ 1 เชิญให้ไปเข้าพบในเช้าวันที่ 15 มิ.ย.เพื่อขอข้อมูล แต่เมื่อสอบถามชื่อและตำแหน่ง ต้นสายกลับปฏิเสธทื่จะบอก จึงขอคิดดูก่อนว่าจะเข้าพบหรือไม่ เพราะไม่แน่ใจว่าจะเป็นความจริง
 